<classify> WAZIRI wa Viwanda, Biashara na Uwekezaji, Joseph Kakunda amesema amewavua nyadhifa wakarugenzi wawili ndani ya wizara yake kwa makosa ya uzembe.Kakunda aliwataja kuwa ni Mkurugenzi wa Maendeleo ya Viwanda, Isaac Legonda pamoja na Mkurugenzi wa Usimamizi wa Maghala, Augustino Mbulumi. Kwa mujibu wa waziri huyo, Legonda hakuwepo ofisini kwa muda wa wiki tatu na kutokana na hilo amemwagiza akaripoti kwa Katibu Mkuu wa wizara hiyo ili apangiwe majukumu mengine, huku akitengua ukurugenzi wa Mbulumi kwa madai kuwa amesafiri nje ya nchi bila taarifa.Wakurugenzi hawa sijawafukuza kazi, bali mmoja nimetengua ukurugenzi wake na mwingine nimemwagiza arudi wizarani ili apangiwe majukumu mengine ya kiofisi, alieleza Waziri Kakunda.Alisema mtu anapopewa majukumu ya kuwa msimamizi mkuu, anaposhindwa kutimiza wajibu wake ikiwemo kushindwa kuwasimamia wafanyakazi walio chini yake, utaratibu ulivyo duniani kote ni kwamba kiongozi anapaswa kuwajibika siyo tu kwa uzembe wake mwenyewe bali hata kwa uzembe wa watu anaowaongoza. Kakunda alisema wakurugenzi wa kukaimu nafasi hizo watateuliwa wiki ijayo na haitachukua zaidi ya mwezi mmoja nafasi hizo kuzibwa na wakurugenzi kamili.  <topic>: KITAIFA 